আটদিনের মধ্যে আমরা শনিবারের ছুটি পাইনি, পেয়েছিলাম কেবল রবিবারের। শনিবার বিকেলে তাই উড়াল দিলাম ছোট ভাইয়ের উদ্দেশ্যে, মেলবোর্নে। আমরা দুজন যে সারিতে বসেছিলাম তার পেছনের সারিতেই পাওয়া গেল দুই মাতালকে। দুঘন্টার যাত্রার একঘন্টাই গেল সেই মাতালদের উৎপাতে। কিছুই দেখছি না, কিছুই শুনছি না—এমন ভাব করে আমরা সময় কাটাতে থাকলাম। আশপাশের কেউই কিছু বলছে না, সবাই চুপচাপ—শুধু দুই মাতালের বিরক্তিকর, অপমানকর কথার চিৎকার। কেবিন ক্রুদের একজন ছিলেন বেশ সুদর্শনা নারী। তিনি কিছুক্ষণ পরপর এসে তাদের সাথে কথা বলে যাত্রার সময় পার করতে চাচ্ছিলেন। কিন্তু কাঁহা তক কথা বলা যায়; তার তো আরও অনেক কাজ আছে। ফলে আমাদের আর নিস্তার পাওয়া হয়ে উঠছিল না।